《乙丑纪灾诗》
清代·李必恒

何年湮息壤，千里发胎簪。洪泽陂难障，淮南害独深。

尾闾原地势，降割岂天心。十万生人命，经旬突不黔。

报道归仁决，须臾涌浪高。羊头何滚滚，釜底自滔滔。

草木先秋萎，鱼龙竟日号。不堪容膝地，霪雨又萧骚。

即以城为岸，惊涛直撼城。长湖无鸟过，六月已凉生。

野哭何人急，讹言半夜惊。全家风浪里，秉烛坐深更。

泛宅知无计，危楼且共存。半间连榻灶，八口杂鸡豚。

呕泄情怀恶，燔烧泪眼昏。皇天吾不怨，幸免作鱼鼋。

藻荇牵高树，荒村八九墟。人情争纲罟，劫运到诗书。

大厦何当庇，他乡好卜居。可怜空际雁，无处觅泪洳。

眼见污邪尽，高原卷亦空。疗饥思圣米，御湿觅山芎。

不没城三版，难租地一弓。奇灾经几见，骇绝白头翁。

司空奉帝命，曷以拯灾黎。上策惟通漕，奇勋在护堤。

归墟迷海口，沙路塞云梯。财赋维扬地，何堪竟作溪。

五行多错迕，谁与问京房？谷洛将无斗，淮黄久失常。

禹功真不再，天变故难详。激荡悲风起，哀音彻大荒。

作者简介：清江苏高邮人，字北岳，一字百药。廪生。多病耳聋。宋荦为苏抚，见其诗，招入幕府，列为江左十五子之一，方欲以姓名荐达，已短命而死。有《三十六湖草堂集》。